En ny kystrute på mere end 200 kilometer mellem Blokhus og Vorupør er på tegnebrættet. Både Thisted og Jammerbugt Kommune smider hver 800.000 kroner i projektet. - Det er oppe i tiden, at folk gerne vil ud i naturen. Vi gør os umage, og så tror vi på, at mange gæster kommer forbi. Ruten bliver lavet, så der vil være seværdigheder og overnatningsmuligheder undervejs, fortæller borgmester i Jammerbugt Kommune, Mogens Gade (Venstre), til TV2 Nord. Kystruten bliver både for cyklister og folk som foretrækker at vandre. Med ruten bliver de to kommuner naturligt bundet sammen, og projektet er ikke kun sat i søen for at tiltrække turister. - Det skønne ved sådan et projekt er jo, at det samtidig henvender sig til lokalbefolkningen, siger Mogens Gade. Projektet koster i alt 4,3 millioner at få på benene. De resterende penge kommer fra flere fonde samt den Nationale Landdistriktspulje med 350.000 og Vækstforum Nordjylland med 675.000. Efter planen skal arbejdet med at anlægge kystruten i gang inden for den nærmeste fremtid, da økonomien bag er på plads, og tegningerne over den præcise rute allerede er lavet.

Referat:
Folk vil gerne tilbringe tid i naturen, og det er en af årsagerne til, at Jammerbugt og Thisted Kommune sammen kaster penge i et nyt kystspor.